Nonni og ég (BJ)

Ég var á Akureyri í vikunni sem leið og datt í hug að kíkja inn í fornbókaverslun sem þar er. Þar veit ég að stundum hefur verið að finna góðar bækur sem ekki finnast í Reykjavík. Af því að ég hafði ekkert sérstakt í huga datt mér í hug að spyrja fyrst hvort þeir ættu ekki Nonnabækurnar. Mér fannst það vel við hæfi á Akureyri.

Afgreiðslumaðurinn svaraði: „Nei, það held ég ekki. Annars er ég hérna aldrei.“

Af því að hann var þarna inni þegar hann sagði þetta datt mér strax í hug að ekki væri alveg að marka þennan náunga. Ekki datt mér samt í hug að spyrja frekar og gekk um búðina. Í fyrstu hillu sem ég kom að voru Nonnabækurnar.

Yfirleitt eru Nonnabækurnar ekki í góðu ástandi í fornbókasölum. Þær eru oftast sundurtættar og með leiðinda áferð á pappírnum. Margir hafa lesið þær og borðað um leið brauð með sultu, sem þeir hafa ákveðið að skilja eftir á blaðsíðum hér og þar. Einstaka virðast hafa lent í raka því að Nonni var vinsælt lesefni í meðan menn lágu í baðkarinu.

Akureyringar eru örugglega snyrtimenni því að þarna voru fimm Nonnabækur í fínu bandi og eins og þær hefðu ekki verið opnaðar. Svo voru líka nokkur sultueintök (bara svo að menn haldi ekki að Akureyringar séu ekki læsir). Ég greip þessar fallegu bækur og dreif þær til afgreiðslumannsins sem var í símanum og sagði: „Nei, ég held að þær séu ekki til.“ Einhvern veginn þarf að halda niðri veltunni.

Sumir fara í ríkið fyrir helgar og birgja sig upp. Ég kaupi mér bækur. Um það má deila hvort er verra. Það er álíka lítið hægt að spjalla við mig og ef ég lægi í því alla helgina.

Sem sé lá ég í Nonnabókum alla helgina. Ég held að enginn lesi Nonna núorðið en þegar ég var strákur voru þetta eftirsóttar bækur. Þær voru hvergi til en Tómas bróðir átti þær allar og ég drakk þær í mig. (Ég segi ekkert um það hvernig þær voru farnar).

Reyndar er þetta ekki alveg satt því að ég las þær sex fyrstu en síðan ekki söguna meir. Einhver sagði mér að þær væru ekkert skemmtilegar nema þær fyrstu og ég trúi alltaf því sem við mig er sagt. En það hefði ég ekki átt að gera í þetta sinn.

Fyrir um 10 árum var ég gestkomandi í húsi þar sem bækurnar voru til og sá þar Nonnabækurnar í hillu. Þá las ég um ferð hans til Japans og á Alþingishátíðina 1930. Mér fannst gaman að þeim bókum. Árið 1930 hitti hann mömmu og Ólöfu frænku á Alþingishátíðinni og það fannst mér merkilegt, en það kom ekki fram í bókinni. Svo fór hann til Viðeyjar og Davíð Ólafsson seðlabankastjóri var með í för. Davíð sagði mér að þetta hefði verið mjög gaman, en í bókinni er mynd af honum í bátnum. Hann var auðþekktur.

Um helgina las ég tvær og hálfa Nonnabók. Borgina við Sundið las ég í annað sinn. Hún fannst mér skemmtileg. Helmingurinn af henni er frásögn af fyrsta degi Nonna í Kaupmannahöfn. Menn þurfa að vera slyngir að segja frá til þess að koma heilum degi fyrir á 150 blaðsíðum.

Nonni lendir í ýmsu en alltaf snúast óknyttadregnir til betri vegar eftir að Nonni hefur verið góður við þá. Betur að heimurinn væri svona í dag.

Svo las ég um Nonna í Ameríku. Þá var hann gamall maður og þetta var ein af „leiðinlegu“ bókunum. Þó að þetta hafi bara verið venjulegt ferðalag hafði ég gaman af frásögninni. Hann segir frá flugferð milli Parísar og Lundúna. Þá var flugvélin þannig að í henni miðri var gangur og til beggja hliða voru klefar, ekki ósvipað og í lest. Í hverjum klefa voru tvö sæti, hvort á móti öðru og borð á milli. Þegar vélin hristist urðu menn að halda sér í borðið.

Þetta fannst mér fróðlegt.

Nú er ég að lesa stutta bók sem heitir Nonni segir frá. Hún er númer átta held ég og því utan þeirra skemmtilegu. Mér leiðist samt ekki neitt. Nonni var skemmtilegur karl. Hann var líka frændi minn.

Ég á tvær bækur eftir. Önnur er fyrsta bókin, Á Skipalóni. Ég man ekki hver hin er. En ég klára þær báðar um páskana. En af því að ég er líklega eini maðurinn sem hefur einhvern áhuga á því að lesa Nonnabækur bið ég þá sem vilja losna við gömlu Nonnabækurnar sínar að hafa samband við mig. Þær eru tólf allt í allt. (Ekki bækur sem hafa farið í sturtu takk).

Benedikt Jóhannesson

PS Þessi svarti sem ég er að tefla við á myndinni er ekki Nonni.